ข้อบัญญัติกรุงเทพมหานคร ว่าด้วยการจัดระเบียบการจอดยานยนต์ พุทธศักราช 2516

ข้อบัญญัติกรุงเทพมหานคร

ข้อบัญญัติกรุงเทพมหานคร
ว่าด้วยการจัดระเบียบการจอดยานยนต์
พุทธศักราช
๒๕๑๖

โดยที่เป็นการสมควรมีข้อบัญญัติว่าด้วยการจัดระเบียบการจอดยานยนต์ในเขตกรุงเทพมหานคร

สภากรุงเทพมหานคร
อาศัยอำนาจตามความในประกาศของคณะปฏิวัติ ฉบับที่ ๓๓๕ ลงวันที่ ๑๓ ธันวาคม พ.ศ. ๒๕๑๕
และพระราชบัญญัติจัดระเบียบการจอดยานยนต์ในเขตเทศบาลและสุขาภิบาล พ.ศ. ๒๕๐๓
แก้ไขเพิ่มเติมโดยประกาศของคณะปฏิวัติ ฉบับที่ ๒๑๔
แก้ไขเพิ่มเติมโดยประกาศของคณะปฏิวัติ ฉบับที่ ๒๑๔ ลงวันที่ ๒๐ กันยายน พ.ศ. ๒๕๑๕
จึงตราข้อบัญญัติกรุงเทพมหานครขึ้นไว้ ดังต่อไปนี้

ข้อ ๑  ข้อบัญญัตินี้เรียกว่า ข้อบัญญัติกรุงเทพมหานคร
ว่าด้วยการจัดระเบียบการจอดรถยนต์ พุทธศักราช ๒๕๑๖

ข้อ ๒[๑] 
ข้อบัญญัตินี้ให้ใช้บังคับในเขตกรุงเทพมหานครตั้งแต่วันถัดจากวันประกาศในราชกิจจานุเบกษา
และเทศกิจจานุเบกษาของกรุงเทพมหานครเป็นต้นไป

ข้อ ๓  นับแต่วันที่ข้อบัญญัตินี้ใช้บังคับเป็นต้นไป
ให้ยกเลิก
เทศบัญญัติของเทศบาลนครกรุงเทพ เรื่อง
จัดระเบียบการจอดรถยนต์ พ.ศ. ๒๕๐๓
เทศบัญญัติของเทศบาลนครกรุงเทพ เรื่อง
จัดระเบียบการจอดรถยนต์ (ฉบับที่ ๒) พ.ศ. ๒๕๐๔
เทศบัญญัติของเทศบาลนครกรุงเทพ เรื่อง
จัดระเบียบการจอดรถยนต์ (ฉบับที่ ๓) พ.ศ. ๒๕๐๕
เทศบัญญัติของเทศบาลนครกรุงเทพ เรื่อง
จัดระเบียบการจอดรถยนต์ (ฉบับที่ ๔) พ.ศ. ๒๕๐๕
เทศบัญญัติของเทศบาลนครกรุงเทพ เรื่อง
จัดระเบียบการจอดรถยนต์ (ฉบับที่ ๕) พ.ศ. ๒๕๐๖
เทศบัญญัติของเทศบาลนครกรุงเทพ เรื่อง
จัดระเบียบการจอดรถยนต์ (ฉบับที่ ๖) พ.ศ. ๒๕๐๘
เทศบัญญัติของเทศบาลนครกรุงเทพ เรื่อง
จัดระเบียบการจอดรถยนต์ (ฉบับที่ ๗) พ.ศ. ๒๕๐๘
เทศบัญญัติของเทศบาลนครกรุงเทพ เรื่อง
จัดระเบียบการจอดรถยนต์ (ฉบับที่ ๘) พ.ศ. ๒๕๐๙
เทศบัญญัติของเทศบาลนครกรุงเทพ เรื่อง
จัดระเบียบการจอดรถยนต์ (ฉบับที่ ๙) พ.ศ. ๒๕๑๑
เทศบัญญัติของเทศบาลนครธนบุรี เรื่อง
จัดระเบียนการจอดรถยนต์ พ.ศ. ๒๕๐๓
เทศบัญญัติของเทศบาลนครธนบุรี เรื่อง
จัดระเบียนการจอดรถยนต์ (ฉบับที่ ๒) พ.ศ. ๒๕๐๖
เทศบัญญัติของเทศบาลนครธนบุรี เรื่อง
จัดระเบียนการจอดรถยนต์ (ฉบับที่ ๓) พ.ศ. ๒๕๑๑

ข้อ ๔  ในข้อบัญญัตินี้
พนักงานเจ้าหน้าที่
หมายความว่า
(๑) ผู้ว่าราชการกรุงเทพมหานคร
(๒)
พนักงานเจ้าหน้าที่ซึ่งมีหน้าที่ควบคุมการจราจรตามกฎหมายว่าด้วยการจราจรทางบก
(๓) ข้าราชการกรุงเทพมหานคร
ซึ่งผู้ว่าราชการกรุงเทพมหานครแต่งตั้ง
ยานยนต์
หมายความว่ารถยนต์ทุกชนิดรวมถึงรถจักรยานยนต์ด้วย
จอดยานยนต์
หมายความรวมถึงหยุดยานยนต์
เว้นแต่การหยุดนั้นจะเกิดขึ้นโดยอุบัติเหตุหรือเหตุสุดวิสัย
และจะนำรถยนต์นั้นเคลื่อนไปไม่ได้
ที่จอดยานยนต์
หมายความว่าที่ที่กรุงเทพมหานครกำหนดและจัดไว้เป็นที่จอดยานยนต์ตามข้อบัญญัตินี้
มาตรจอดยานยนต์ หมายความว่าเครื่องที่ใช้เก็บค่าธรรมเนียมจอดยานยนต์
ณ ที่จอดยานยนต์

ข้อ ๕  ให้พนักงานเจ้าหน้าที่มีอำนาจดังต่อไปนี้
(๑)
ควบคุมการจอดยานยนต์ในที่จอดยานยนต์ให้เป็นไปตามระเบียบการจอดยานยนต์
(๒)
เรียกเก็บค่าธรรมเนียมจอดยานยนต์ในที่จอดยานยนต์ ตามอัตราและวิธีการที่กำหนดไว้ในข้อบัญญัตินี้
(๓)
สั่งให้ผู้ขับขี่หยุดยานยนต์ในที่จอดยานยนต์หรือบริเวณใกล้เคียงเพื่อตรวจสอบเกี่ยวกับการเสียค่าธรรมเนียมจอดยานยนต์
(๔) สั่งเป็นหนังสือให้ผู้ขับขี่ยานยนต์
ซึ่งพนักงานเจ้าหน้าที่เห็นว่าได้ฝ่าฝืนข้อบัญญัตินี้ ไปชี้แจงเกี่ยวด้วยการฝ่าฝืนนั้น
ณ ที่ทำการของพนักงานเจ้าหน้าที่ภายในยี่สิบสี่ชั่วโมง
นับแต่เวลาที่ออกคำสั่งดังกล่าว ถ้าไม่พบตัวผู้ขับขี่ยานยนต์
ให้ติดไว้กับยานยนต์เพื่อให้ผู้ขับขี่เห็นได้เมื่อมาที่ยานยนต์

ข้อ ๖  ให้กำหนดทางหลวงและที่สาธารณะต่อไปนี้
เป็นที่จอดยานยนต์
(๑) ถนนเจริญกรุงด้านทิศเหนือ
ตั้งแต่แยกถนนวรจักรถึงแยกถนนไตรมิตร
(๒) ถนนเยาวราชทั้งสองฝั่ง
ตั้งแต่แยกถนนเจริญกรุงถึงแยกถนนจักรวรรดิ์
(๓) ถนนราชวงศ์ทั้งสองฝั่ง
ตั้งแต่แยกถนนเยาวราชถึงริมแม่น้ำเจ้าพระยา
(๔) ถนนทรงวาดทั้งสองฝั่ง
ตั้งแต่แยกถนนราชวงศ์ถึงแยกถนนทรงสวัสดิ์ รวมทั้งบริเวณตรงข้ามศาลเจ้าเก่า
(คลองถมศาลเจ้าเก่า)
(๕) ถนนเสือป่าทั้งสองฝั่ง
ตั้งแต่แยกถนนเจริญกรุงถึงแยกถนนเจ้าคำรพ
(๖) ถนนสุรวงศ์ทั้งสองฝั่ง
ตั้งแต่แยกถนนเจริญกรุงถึงแยกถนนพระรามที่ ๔
(๗) ถนนหลวงทั้งสองฝั่ง
ตั้งแต่แยกถนนบริพัตรถึงแยกถนนวรจักร และด้านทิศเหนือตั้งแต่แยกถนนวรจักรถึงห้าแยกพลับพลาไชย
(๘) ถนนพระสุเมรุด้านทิศใต้
ตั้งแต่แยกถนนจักรพงศ์ถึงแยกถนนสิบสามห้าง
(๙) ถนนพาหุรัดทั้งสองฝั่ง
ตั้งแต่แยกถนนบ้านหม้อถึงแยกถนนจักรเพชร
(๑๐) ถนนจักรเพชรด้านทิศตะวันออก
ตั้งแต่แยกถนนพาหุรัดถึงสะพานข้ามคลองวัดราชบูรณะ
(๑๑) ถนนมิตตพันธ์ทั้งสองฝ่าย
ตั้งแต่แยกถนนเจริญกรุง ถึงวงเวียน ๒๒ กรกฎาคม และตั้งแต่วงเวียน ๒๒ กรกฎาคม
ถึงแยกถนนกรุงเกษม
(๑๒) ถนนพาดสายด้านทิศใต้
ตั้งแต่แยกถนนเยาวพานิชถึงแยกถนนทรงสวัสดิ์
(๑๓) ถนนเพชรบุรีทั้งสองฝั่ง
ก. ด้านทิศเหนือ ตั้งแต่แยกถนนราชปรารภ ไปทางทิศตะวันออกเป็นระยะ
๒๒๕ เมตร
ข. ด้านทิศใต้ ตั้งแต่แยกถนนราชปรารภ
ไปทางทิศตะวันออก เป็นระยะ ๒๒๐ เมตร และตั้งแต่แยกถนนราชปรารภ
ไปทางทิศตะวันตกเป็นระยะ ๑๙๐ เมตร
ค. บริเวณใต้สะพานลอยทั้งสองฝั่ง
(๑๔) ถนนจักรวรรดิด้านทิศตะวันออก
ตั้งแต่แยกถนนเจริญกรุงถึงแยกถนนเยาวราช
และตั้งแต่แยกถนนเยาวราชไปทางทิศใต้ถึงตรงข้ามซอยโรงเรียนบพิตรพิมุข
(๑๕) ถนนนครสวรรค์ทั้งสองฝั่ง
ตั้งแต่แยกถนนจักรพรรดิพงศ์ถึงแยกถนนกรุงเกษม
(๑๖) ถนนบูรพาทั้งสองฝั่ง
ตั้งแต่แยกถนนเจริญกรุงถึงแยกถนนพาหุรัด
(๑๗) ถนนจักรพงศ์ทั้งสองฝั่ง ตั้งแต่แยกถนนพระสุเมรุถึงซอยรามบุตรี
(๑๘) ถนนสิบสามห้างทั้งสองฝั่ง
และถนนบวรนิเวศทั้งสองฝั่ง ตั้งแต่แยกถนนตานีถึงแยกถนนพระสุเมรุ
(๑๙) ถนนราชดำริทั้งสองฝั่ง
ตั้งแต่แยกถนนพระรามที่ ๑ ถึงสะพานเฉลิมโลก
(๒๐) ถนนราชปรารภทั้งสองฝั่ง
ตั้งแต่แยกถนนเพชรบุรีถึงทางรถไฟสายตะวันออก
(๒๑) ถนนสี่พระยาทั้งสองฝั่ง
ตั้งแต่แยกถนนเจริญกรุงถึงแยกถนนพระรามที่ ๔
(๒๒) ถนนไมตรีจิตทั้งสองฝั่ง
ตั้งแต่วงเวียนเจริญสวัสดิ์ถึงห้าแยกพลับพลาไชย
(๒๓) ถนนสันติภาพทั้งสองฝั่ง
ตั้งแต่แยกถนนพลับพลาไชยถึงแยกถนนกรุงเกษม
(๒๔) ถนนพระรามที่ ๔ ทั้งสองฝั่ง ตั้งแต่แยกถนนมิตตพันธ์ถึงแยกถนนลำภุญไชย
(๒๕) ถนนตากสินทั้งสองฝั่ง
ตั้งแต่วงเวียนใหญ่ถึงสะพานตากสิน ๑
(๒๖) ถนนอินทรพิทักษ์ทั้งสองฝั่ง
ตั้งแต่วงเวียนใหญ่ถึงสะพานเนาว์จำเนียร
(๒๗) ถนนเทิดไทยด้านทิศตะวันตก
ตั้งแต่สะพานข้ามคลองบางน้ำชลถึงสี่แยกตลาดพลู และตั้งแต่สี่แยกตลาดพลูถึงสะพานข้ามคลองบางสะแก
(๒๘) ถนนลงท่าน้ำเทศบาลด้านทิศเหนือ
ตั้งแต่สี่แยกตลาดพลูถึงริมคลองบางกอกใหญ่
(๒๙)
ที่ดินสาธารณะบริเวณเชิงสะพานพระพุทธยอดฟ้าเขตพระนครทั้งสองฟาก
ทั้งนี้
ภายในแนวเขตและแผนผังที่จอดยานยนต์ท้ายข้อบัญญัตินี้

ข้อ ๗  ผู้ใดจอดยานยนต์ในทางหลวงที่กำหนดไว้ตามข้อ
๖ ระหว่างเวลา ๗.๐๐ นาฬิกา ถึง ๒๑.๐๐ นาฬิกา หรือในที่สาธารณะที่กำหนดไว้ตามข้อ ๖
ให้ปฏิบัติตามระเบียบการจอดยานยนต์ ดังต่อไปนี้
(๑) ให้จอดยานยนต์ภายในช่องจอดตามชนิดของยานยนต์
ที่พนักงานเจ้าหน้าที่ได้กำหนดไว้ช่องละหนึ่งคัน
(๒) ให้เสียค่าธรรมเนียมโดยวิธีใส่เหรียญกษาปณ์ของรัฐบาลที่พนักงานเจ้าหน้าที่กำหนดลงในมาตรจอดยานยนต์ประจำช่องสำหรับจอดนั้นทันที
ในกรณีที่มาตรจอดยานยนต์ใช้การไม่ได้หรือไม่มีมาตรจอดยานยนต์
ให้เสียค่าธรรมเนียมจอดยานยนต์แก่พนักงานเจ้าหน้าที่และให้พนักงานเจ้าหน้าที่ออกหลักฐานให้
(๓)
ถ้านำยานยนต์ออกไปจากที่จอดยานยนต์ก่อนกำหนดเวลาที่เสียค่าธรรมเนียมไว้แล้วจะเรียกค่าธรรมเนียมคืนไม่ได้
และให้ถือว่าสิทธิการใช้ที่จอดรถยนต์ครั้งนั้นสิ้นสุดลง

ข้อ ๘ 
ห้ามมิให้จอดยานยนต์ในทางหลวงที่กำหนดไว้ตามข้อ ๖ ระหว่างเวลา ๗.๐๐ นาฬิกา
ถึง ๒๑.๐๐ นาฬิกา เป็นเวลาติดต่อกันเกินสองชั่วโมง

ข้อ ๙ 
ห้ามมิให้จอดยานยนต์ในทางหลวงที่กำหนดไว้ตามข้อ ๖ ระหว่างเวลา ๗.๐๐ นาฬิกา
ถึง ๒๑.๐๐ นาฬิกา หรือในที่สาธารณะที่กำหนดไว้ตามข้อ ๖ เมื่อปรากฏว่า
(๑)
ยานยนต์นั้นบรรทุกวัตถุระเบิดหรือน้ำมันเชื้อเพลิงชนิดน่ากลัวอันตราย
(๒)
เกิดเพลิงไหม้หรือภัยธรรมชาติในบริเวณที่จอดยานยนต์แห่งนั้น
(๓)
ยานยนต์นั้นมีขนาดหรือบรรทุกของยื่นเกินช่องที่แบ่งเขตไว้
ความในข้อ ๘ และข้อ ๙ วรรคหนึ่ง
มิให้ใช้บังคับแก่ยานยนต์ขององค์การโทรศัพท์ การประปา การไฟฟ้า
และของเจ้าหน้าที่ดับเพลิง ขณะปฏิบัติการตามหน้าที่

ข้อ ๑๐ 
ห้ามมิให้ผู้ขับขี่ยานยนต์จอดยานยนต์ในทางหลวงหรือในที่สาธารณะที่กำหนดไว้ตามข้อ
๖ เกินกำหนดเวลาที่ตนได้เสียค่าธรรมเนียมไว้
ข้อ ๑๑  ห้ามมิให้ผู้ใดกระทำการใด ๆ
อันเป็นการกีดขวางต่อการจอดยานยนต์ในทางหลวงหรือในที่สาธารณะที่กำหนดไว้ตามข้อ ๖ เว้นแต่จะได้รับอนุญาตจากพนักงานเจ้าหน้าที่

ข้อ ๑๒ 
ผู้ใดจอดยานยนต์ในทางหลวงที่กำหนดไว้ตามข้อ ๖ ระหว่างเวลา ๗.๐๐ นาฬิกา ถึง
๒๑.๐๐ นาฬิกา หรือจอดยานยนต์ในที่สาธารณะที่กำหนดไว้ตามข้อ ๖
ต้องเสียค่าธรรมเนียมจอดยานยนต์ตามอัตราในบัญชีท้ายข้อบัญญัตินี้

ข้อ ๑๓  ให้ยกเว้นค่าธรรมเนียมจอดยานยนต์ต่อไปนี้
(๑) ยานยนต์ของกรุงเทพมหานคร
ขณะปฏิบัติการตามหน้าที่
(๒) ยานยนต์พยาบาลของโรงพยาบาล
ยานยนต์ขององค์การโทรศัพท์ การประปา การไฟฟ้า
และของเจ้าหน้าที่ดับเพลิงขณะปฏิบัติการตามหน้าที่ของหน่วยงานนั้น

ข้อ ๑๔  ผู้ใดฝ่าฝืนข้อบัญญัตินี้
มีความผิดตามมาตรา ๗
แห่งพระราชบัญญัติจัดระเบียบการจอดยานยนต์ในเขตเทศบาลและสุขาภิบาล พ.ศ. ๒๕๐๓
ต้องระวางโทษปรับไม่เกินห้าสิบบาท
ผู้ใดไม่ปฏิบัติตามคำสั่งของพนักงานเจ้าหน้าที่ซึ่งสั่งให้หยุดยานยนต์ในที่จอดยานยนต์
หรือบริเวณใกล้เคียงเพื่อตรวจสอบเกี่ยวกับการเสียค่าธรรมเนียม
หรือไม่ปฏิบัติตามหนังสือสั่งให้ไปชี้แจงเกี่ยวด้วยการฝ่าฝืนข้อบัญญัตินี้ภายในยี่สิบสี่ชั่วโมง
นับแต่เวลาออกคำสั่งดังกล่าว มีความผิดตามมาตรา ๘
แห่งพระราชบัญญัติจัดระเบียบการจอดยานยนต์ในเขตเทศบาลและสุขาภิบาล พ.ศ. ๒๕๐๓
ต้องระวางโทษปรับไม่เกินห้าร้อยบาท

ข้อ ๑๕ 
ข้อบัญญัตินี้ไม่กระทบกระทั่งอำนาจของเจ้าพนักงานจราจรตามกฎหมายว่าด้วยการจราจรทางบกที่จะกำหนดการจราจรในที่จอดยานยนต์เป็นการชั่วคราว

ข้อ ๑๖ 
ให้ผู้ว่าราชการกรุงเทพมหานครรักษาการให้เป็นไปตามข้อบัญญัตินี้

ประกาศ
ณ วันที่ ๒ มิถุนายน พ.ศ. ๒๕๑๖
ชำนาญ  ยุวบูรณ์
ผู้ว่าราชการกรุงเทพมหานคร

ดลธี/พิมพ์
๙
กรกฎาคม ๒๕๕๑

[๑]
ราชกิจจานุเบกษา เล่ม ๙๐/ตอนที่ ๙๙/ฉบับพิเศษ หน้า ๑/๖ สิงหาคม ๒๕๑๖